Христо Смирненски
Жълто слово

chitanka.info

Жълто слово[0]

Спокойни спете си, деца,

под сянката на моя грях!

Нали у вашите сърца

умряха ярките слънца,

нали заблуда в тях посях!

Деца, пророк стои пред вас,

събрат на жълтия Исус.

Чрез мен говори висша власт,

небесен пратеник съм аз,

аз — тлъстият оранжев туз.

Навред блестят като кристал

великите ми чудеса.

От военния арсенал

неземна мъдрост съм набрал

и златна пролетна роса.

Законите на мъдростта

отдавна знам ги наизуст:

в учкура вържеш ли властта,

хвърли от моста съвестта

и слушай втория Исус[1].

Деца, деца, с оранжев прах,

с легендата за нов живот,

умело вчера ви приспах,

а днес обирам си без страх

узрелий гешефтарски плод.

Нали съм първобрачен син

на златоносния съюз,

нали в Народний магазин[2]

се крие смисълът един

на всеки земеделски туз?…

Деца, не гледайте назад!

Кръстете се, че сме на власт —

властта е висша благодат,

но в столичния шумен град,

прощавайте, не е за вас.

Златоуст оранжев туз.

Поради неграмотност подписал го:

Хр. Смирненски

[0] Публикация: Червен смях. Седмично илюстровано литературно-хумористично списание. София, г. I, бр. 25 от 9 юли 1920 г., с подпис: Хр. Смирненски. ↑

[1] Исус II — отнася се за Ал. Стамболийски. Един привърженик на БЗНС изпраща телеграма до Стамболийски, в която го нарича „Исус втори, спасител на България“. Тази телеграма дава повод за много шеги и иронични подмятания в хумористичната опозиционна преса. ↑

[2] Народний магазин — търговско кооперативно дружество, организирано от земеделското правителство за доставка и разпределение на стоките, което разполагало с държавни средства, кредити и заеми. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.